奉和襲美太湖詩二十首 練瀆
作者：陸龜蒙
朝代：唐

paragraphs: 越恃君子衆，大將壓全吳。
吳將派天澤，以練舟師徒。
一鏡止千里，支流忽然迂。
蒼匳朿洪波，坐似馮夷軀。
戰艦百萬輩，浮宮三十餘。
平川盛丁寧，絕島分儲胥。
鳳押半鶴膝，錦杠雜肥胡。
香煙與殺氣，浩浩隨風驅。
彈射盡高鳥，杯觥醉潛魚。
山靈恐見鞭，水府愁爲墟。
兵利德日削，反爲讎國屠。
至今鉤鏃殘，尚與泥沙俱。
照此月倍苦，來茲煙亦孤。
丁魂尚有淚，合灑青楓枯。